# KISKŐRÖS VÁROS POLGÁRMESTERE

**ELŐTERJESZTÉS**

(a Képviselő-testület 2017. december 13-i ülésére)

## TÁRGY: A KISKŐRÖS 18761 HRSZ-Ú UTCA VÍZHÁLÓZATÁNAK KIÉPÍTÉSE

Kiskőrös Város Önkormányzata, az Erdőtelki úttal párhuzamosan új utcát kíván nyitni lakóházak létesítése céljából. Az ingatlanok vízellátásához szükséges a vízhálózat kiépítése, mely a főnyomó vezetéket tartalmazza. A jogerős vízjogi létesítési engedély rendelkezésre áll, a kivitelezés becsült költsége 4.574.000, - Ft +ÁFA. A telek-közművesítés 32 ingatlant érint. Az épített környezet kialakításáról és védelméről szóló 1997. évi LXXVIII. törvény 28. § szabályai szerint, amennyiben a helyi építési szabályok között új kiszolgáló út kiszabályozására kerül sor, úgy legkésőbb az azt kiszolgáló létesítmények használatbavételéig közművesíteni kell. Ha jogszabály vagy megállapodás erre mást nem kötelez úgy ez a feladat az Önkormányzatra hárul. Fenti jogszabályi hivatkozás (2) bekezdésében foglaltak szerint, ha a kiszolgáló utat, illetőleg közművet a települési önkormányzat megvalósította, annak költségét részben vagy egészben az érintett ingatlanok tulajdonosaira átháríthatja. A hozzájárulás mértékéről és a megfizetés módjáról a települési önkormányzat képviselő-testülete hatósági határozatban dönt. Kiskőrös Város Önkormányzatának Képviselő-testülete a Helyi Építési Szabályzatáról és Szabályozási Tervéről szóló 18/2015. (IX.10.) önk. rendelet 13. § (9) bekezdésében foglaltak szerint az újonnan kialakítandó beépítésre szánt területeken az építtetők a belterületbe vonással, művelési ágból történő kivonással, telekalakítással, tervezéssel, közművesítéssel, út- és járdaépítéssel kapcsolatos költségeket teljes egészében, illetve a településrendezési szerződésnek megfelelő mértékben vállalják.

A szabályozási tervben 18761 hrsz alatti út kiszabályozásra került és elkezdődött az építkezés. A jogszabályban meghatározottak szerint az Önkormányzatnak ki kell építenie a közműveket, amelyek a költségét a későbbiekben egyedi hatósági határozattal az ingatlan tulajdonosokra részben vagy egészben át tudja hárítani. A Kiskőrös 18761 hrsz-ú vízhálózatának kiépítése kapcsán javaslom, hogy az érintett ingatlan-tulajdonosok a kivitelezési költségek 50 %-át fizessék meg.

A fentiek alapján javaslom, hogy a Képviselő-testület a határozat-tervezetben foglaltaknak megfelelően döntsön.

**Kiskőrös, 2017. december 5.**

**Domonyi László sk.**

**polgármester**

**HATÁROZAT – TERVEZET**

A Képviselő-testület

1. egyetért azzal, hogy a 18761 hrsz-ú belterületi utca vízhálózatának kiépítésével, amelynek kivitelezési költsége 4.574.000, -Ft + ÁFA.
2. egyetért azzal, hogy az érintett ingatlanok tulajdonosai a kivitelezési költségek 50 %-át vállalják át az önkormányzattól.
3. felhatalmazza a polgármestert, hogy a kivitelezővel a vállalkozási szerződést megkösse és az beruházást megvalósítsa.
4. felkéri a polgármestert, hogy a közművesítési hozzájárulás mértékéről és a megfizetés módjáról szóló hatósági határozatot terjessze a képviselő-testület elé.

**Felelős:** polgármester

**Határidő:** azonnal, ill. folyamatos